MONITOR EXTERN Nr.4

 

 1. Lucrările summit-ului franco-germano-britanic

 

Premierul britanic, Tony Blair, liderul francez, Jacques Chirac şi cancelarul german, Gerhard Schroeder, s-au întâlnit, la 18 februarie a.c., la Berlin, pentru un summit pe tema politicii industriale a Europei extinse.

Cancelarul german, Gerhard Schroeder, a propus crearea unui nou post de comisar pentru economie, prin unirea mai multor portofolii în cadrul Comisiei Europene. Funcţia ar urma să fie ocupată de un german, după numirea noilor comisari, în decembrie 2004. De asemenea, liderii celor trei ţări au propus o reorientare a eforturilor Comisiei Europene către susţinerea industriei, în vederea sporirii competitivităţii economiilor din Uniunea Europeană. 

Jacques Chirac a atras atenţia premierului britanic, Tony Blair, asupra relaţiei speciale dintre Franţa şi Germania, avertizându-l în mod public asupra faptului că includerea Marii Britanii în acest nucleu nu este un proces simplu sau rapid. "Această relaţie specială dintre Franţa şi Germania nu poate fi extinsă pur şi simplu într-un interval scurt de timp. Este o relaţie foarte profundă, care se concretizează prin contacte permanente, chiar zilnice, între Guvern şi funcţionarii publici", a precizat J. Chirac. 

La rândul său, T. Blair s-a declarat de acord în totalitate cu "relaţia specială dintre Franţa şi Germania", însă şi-a exprimat speranţa că aceste trei ţări să poată colabora în beneficiul Europei. "Nu trebuie să existe relaţii exclusiviste", a apreciat premierul britanic. 

Cancelarul Gerhard Schroeder a insistat asupra problemelor sociale din Germania, în aceeaşi notă înscriindu-se şi discursul lui Tony Blair referitor la adoptarea de măsuri care să favorizeze dezvoltarea economică. Totuşi, cei trei lideri europeni au dat asigurări ţărilor mai mici din UE că Franţa, Germania şi Marea Britanie nu vor încerca să se impună pe scena europeană şi au discutat despre metodele de găsire a unui compromis pentru adoptarea unei Constituţii europene, dar şi despre reformarea Comisiei Europene, propunând crearea unui vicepreşedinte al Comisiei care să aibă rolul de "super-comisar al industriei". Potrivit proiectului, acest comisar ar avea competenţe extinse pe piaţa internă, în materie de comerţ, industrie şi în ceea ce priveşte chestiunile sociale. 

Şeful diplomaţiei britanice, Jack Straw, a declarat că summit-ul tripartit de la Berlin a evidenţiat îmbunătăţirea relaţiilor între cele trei ţări, după polemica provocată de războiul în Irak. "Atmosfera din timpul dineului de lucru a fost total diferită de cea din urmă cu 18 luni", a afirmat J. Straw. "Preşedintele francez, Jacques Chirac, cancelarul german, Gerhard Schroeder, şi premierul britanic, Tony Blair, au dorit într-adevăr să colaboreze pentru soluţionarea problemelor care pot fi mai bine reglementate împreună decât separat. Cred că acest lucru este bun atât pentru Europa, cât şi pentru Marea Britanie", a adăugat el.

Potrivit ministrului britanic, summit-ul de la Berlin este important din punct de vedere strategic şi practic. Jack Straw a declarat că ţara sa nu doreşte să intre forţat în relaţia specială franco-germană. Declaraţiile făcute de J. Chirac, conform cărora Franţa şi Germania au relaţii extrem de strânse, au fost interpretate de presa britanică drept o reacţie ostilă faţă de Tony Blair. "J. Chirac a vorbit despre natura relaţiilor franco-germane. Trebuie să înţelegem că este vorba de o relaţie profundă, care durează de mai mult de trei secole. Trebuie să înţelegem că Franţa şi Germania sunt animate de sentimentul că trebuie să coopereze pentru ca lucrurile să nu se dezintegreze", a concluzionat oficialul britanic.

În pofida faptului că summit-ul a fost prezentat drept "o consultare de rutină", decizia de a organiza această întrevedere tripartită a fost criticată de mai multe ţări membre ale Uniunii Europene. Premierul italian, Silvio Berlusconi, a apreciat că summit-ul de la Berlin reprezintă o eroare gravă. "Această opinie este împărtăşită de aproape toate ţările membre ale Uniunii Europene, cu excepţia celor implicate în acest demers", a apreciat el, subliniind pericolul ca aceste trei puteri să încerce să creeze un "directorat". Comentariile premierului S. Berlusconi au fost respinse ferm de premierul britanic, Tony Blair, precum şi de oficiali germani. "Nu se pune problema creării unui directorat", a subliniat T. Blair. "Din puctul meu de vedere, această întrevedere este extrem de importantă, demonstrând că, în Uniunea extinsă, mecanismul Germania-Franţa nu este singurul lucru care contează. Din contră, a sosit momentul să demonstrăm că avem nevoie de eforturi de echipă, alături de celelalte membre ale UE, în special Marea Britanie, ca membru important al Uniunii", a declarat, la rândul său, parlamentarul german Dietmar Niethan.

Şeful diplomaţiei italiene, Franco Frattini, a declarat că summit-ul organizat de Germania, Franţa şi Marea Britanie serveşte intereselor naţionale ale acestor state şi s-a pronunţat împotriva unui "triumvirat" care să aducă atingere Uniunii Europene. "Dorim o Europă care să progreseze în beneficiul tuturor şi nu doar în cel al unor triumvirate care dăunează construcţiei europene. Summit-ul de la Berlin promovează interesele naţionale, iar Italia nu doreşte să recurgă la o astfel de metodă", a apreciat Franco Frattini. Şeful diplomaţiei italiene a acuzat Marea Britanie că a încearcat, cu această ocazie, să negocieze sumele care îi vor fi rambursate de Uniunea Europeană. "Este evident că, în ceea ce priveşte sumele rambursate Marii Britanii, părerea Italiei şi cea a Spaniei vor fi extrem de importante. În legătură cu această chestiune, britanicii vor fi obligaţi să discute şi cu noi. Dacă la un summit trilateral vor fi luate deciziile cele mai convenabile pentru Germania, Franţa şi Marea Britanie, atunci şi noi vom încerca să ne urmărim propriile interese. Trebuie să se evite crearea de grupuri de influenţă. Dacă grupul de la Berlin nu este un directorat, nici convenţia euro-mediteraneană nu este, sau poate sunt amândouă", a adăugat ministrul italian. "Rambursarea de fonduri către Marea Britanie a costat deja Italia în jur de 750 de milioane de euro. Eu, în calitate de ministru, trebuie să explic de ce Italia, care rambursează această sumă, nu poate primi nimic în schimb. Ideea unui grup care să decidă pentru toţi ceilalţi membri ai Uniunii nu poate funcţiona. Regulile trebuie să fie comune şi nu pot fi impuse statelor membre de un grup de ţări", a concluzionat Franco Frattini. 

O parte a presei europene a criticat după summit-ul de la Berlin, atitudinea dominatoare a Franţei, Germaniei şi Marii Britanii, în timp ce unele publicaţii au considerat că reuniunea a reprezentat un motiv de mulţumire pentru Europa. 

Cotidianul austriac "Die Presse" a apreciat că aceste trei puteri au abordat o serie de chestiuni europene în timpul summit-ului, însă au purtat şi discuţii private referitoare la Constituţia europeană, la politica de apărare comună şi la succesiunea lui Romano Prodi la conducerea Comisiei Europene. 

Potrivit publicaţiei belgiene "De Standaard", acest summit "este un semnal evident că marile puteri ale Uniunii Europene se ambiţionează să joace un rol de lider comun, chiar dacă ideea «directoratului» rămâne interzisă în mod oficial".

Cotidianul francez "Liberation" observă că, în loc să-şi rezolve problemele, cei trei lideri doresc să împărtăşească Europei experienţele şi soluţiile lor. "Axa franco-germană nu mai poate păstra rolul său european", apreciază "Liberation", idee exprimată şi de cotidianul german "Frankfurter Zeitung". "Triumviratul franco-germano-britanic a vrut şi a reuşit să-şi dovedească, cu ocazia acestui summit, caracterul inofensiv pentru partenerii europeni care se simt ameninţaţi", au apreciat analiştii cotidianului "Le Figaro". 

Cotidianul suedez "Aftonbladet" consideră că reuniunea este îngrijorătoare, pentru că summit-ul franco-germano-britanic deschide calea spre o Europă în care cele trei state vor decide pentru întreaga Uniune Europeană. Opinia acestei publicaţii este împărtăşită de publicaţia portugheză "Jornal de Noticias" şi de cotidianul spaniol "El Pais".

Analiştii cotidianului britanic "The Guardian" consideră că summit-ul de la Berlin este un bun început, însă nu este suficientă doar participarea Franţei, Germaniei şi Marii Britanii, iar publicaţia germană "Die Welt" apreciază că o Europă condusă de trei mari puteri ar prezenta mai multe avantaje pentru toţi membrii Uniunii, nu doar pentru Germania.

Uniunea Europeană nu a devenit mai puternică în urma summit-ului tripartit de la Berlin, o serie de diplomaţi europeni fiind îngrijoraţi de apariţia unor eventuale conflicte în cadrul organizaţiei. Opoziţia faţă de autoimpusa conducere a Uniunii Europene, formată din Franţa, Marea Britanie şi Germania, ar putea creşte, în special în rândul celor zece state care vor adera la organizaţie la 1 mai a.c., relatează cotidianul "Washington Times". Mai mulţi analişti europeni au declarat că aderarea Marii Britanii la "locomotiva europeană" demonstrează eşecul axei franco-germane de a obţine rezultate satisfăcătoare. 

Potrivit analiştilor, Franţa şi Germania, care timp de câţiva ani au încercat să influenţeze politica Uniunii Europene, nu dispun de mijloace adecvate pentru a transforma organizaţia într-o adevărată forţă. Majoritatea analiştilor sunt de părere că noul parteneriat, denumit "The Big Three", va reprezenta o problemă suplimentară pentru Uniunea Europeană. Blocul a fost divizat în privinţa adoptării unei Constituţii acceptabile şi a acceptării planurilor de aderare a unui nou grup de ţări, printre care Turcia, Bulgaria şi România. 

 

2. Noi acţiuni în perspectiva extinderii UE

 

Comisia Europeană consideră că majorarea viitoarelor resurse bugetare consacrate acţiunilor regionale va asigura succesul politicii impuse de extinderea Uniunii Europene, conform unui raport de coeziune adoptat, la 18 februarie a.c., la Bruxelles. Prin contribuţiile la finanţarea infrastructurilor, politica de coeziune intenţionează să sprijine obiectivele Agendei de la Lisabona, în perspectiva transformării economiei europene, în 2010, în cea mai dinamică din lume. Potrivit raportului, dacă Guvernele Uniunii extinse se conformează recomandărilor Comisiei, la finalul dezbaterii care se va termina în 2006, politica de coeziune va necesita 336 de miliarde de euro în perioada 2007-2013, adică o treime din bugetul comunitar. Conform raportului prezentat de Comisarul pentru Politică Regională, Michel Barnier, politica de coeziune a condus, în ultimii zece ani, la micşorarea dezacordurilor referitoare la venituri şi la locurile de muncă. 

O provocare pentru politica de coeziune este reprezentată de aderarea la Uniune, la 1 mai 2004, a zece state mai puţin dezvoltate din punct de vedere economic, la care se vor adăuga, în 2007, Bulgaria şi România. "Circa 92% dintre cetăţenii noilor state membre locuiesc în regiuni în care Produsul Intern Brut pe cap de locuitor este cu 75% mai mic decât media din Uniunea extinsă, fapt care face ca acţiunea regională să devină un obiectiv prioritar", subliniază raportul. După aderarea Bulgariei şi României, numărul de locuitori ai UE care locuiesc în regiuni defavorizate va creşte de la 73 de milioane la 153 de milioane. Astfel, extinderea va determina creşterea populaţiei Uniunii cu 20%, în paralel cu o scădere a PIB-ului cu 12,5% pe cap de locuitor.

Pe de altă parte, Comisia Europeană, căreia statele membre UE îi cer să-şi modifice modul de lucru, a apreciat că o astfel de acţiune este inutilă dacă ţările Uniunii nu sunt capabile să promoveze, la rândul lor, reforme. "Dacă am fi mai eficienţi şi toate problemele s-ar bloca în Consiliul de Miniştri, acest lucru nu ar fi bun pentru Uniune", a declarat Reijo Kemppinen, purtătorul de cuvânt al Executivului european. "Reformele cerute în cadrul Comisiei Europene nu pot fi promovate în mod izolat, ca şi cum Consiliul de Miniştri şi Parlamentul European nu ar exista", a subliniat el. 

*

Extinderea Uniunii Europene provoacă temeri în rândul populaţiei din cele zece noi state membre, în special din cauza riscului scăderii puterii de cumpărare, dar şi speranţe de creştere a mobilităţii profesionale, arată un sondaj de opinie publicat la 20 februarie a.c. Sondajul a fost realizat de Institutul german "GfK", pe un eşantion de 9.600 de cetăţeni din cele zece state care vor adera la UE la data de 1 mai 2004. 

Studiul demonstrează că trei sferturi dintre persoanele intervievate speră că, după extindere, îşi vor putea găsi un loc de muncă în străinătate. Potrivit sondajului, 31% dintre intervievaţi apreciază că extinderea nu va influenţa cu nimic situaţia locurilor de muncă din propriile ţări, iar 30% se aşteaptă la îmbunătăţirea condiţiilor de angajare. 

Perspectiva este mai sumbră din punct de vedere al evoluţiei preţurilor, cel puţin 80% dintre cetăţeni anticipând o inflaţie caracterizată printr-o creştere a preţurilor cu circa 30%. Locuitorii Ciprului sunt cei mai pesimişti, preconizând o creştere a preţurilor cu 40%. 

O treime dintre persoanele intervievate consideră că, prin aderarea la UE, condiţiile de viaţă se vor îmbunătăţi, 25% cred că situaţia va rămâne la fel, iar 38% consideră că vor avea de suferit din cauza creşterii preţurilor. 

Cel puţin 66% dintre cetăţeni nu se aşteaptă ca nivelul corupţiei din ţările lor să scadă, iar o treime cred că, dimpotrivă, după aderare, corupţia va creşte. 

Doar un sfert dintre cetăţeni se tem că îşi vor pierde identitatea naţională, iar 50% nu cred că acest lucru se va întâmpla. Din acest punct de vedere, cehii sunt cei mai pesimişti, 37% dintre ei temându-se că identitatea naţională le va fi afectată de aderarea la UE. 

 

 

3. O nouă rundă de negocieri pentru rezolvarea problemei cipriote

 

Liderii ciprioţi eleni şi turci au început, la 19 februarie a.c., la Nicosia, o nouă rundă de negocieri referitoare la viitorul insulei, acestea reprezentând ultima şansă pentru reunificarea Ciprului, înainte de extinderea Uniunii Europene, la 1 mai 2004, a anunţat un responsabil al Naţiunilor Unite. Discuţiile dintre preşedintele cipriot-elen, Tassos Papadopoulos, şi liderul cipriot-turc, Rauf Denktash, au avut loc într-o locaţie situată în zona-tampon, controlată de Naţiunile Unite, care separă cele două zone ale capitalei. Tratativele au avut la bază planul prezentat, la sfârşitul anului 2002, de Secretarul general al Naţiunilor Unite, Kofi Annan, care prevede crearea unei confederaţii cipriote după modelul elveţian, cu două regiuni autonome şi un guvern central dotat cu prerogative relativ limitate. 

Preşedintele cipriot elen, Tassos Papadopulos, şi liderul cipriot turc, Rauf Denktash, se vor întâlni zilnic, sub egida Naţiunilor Unite, în încercarea de a stabili un acord, până la data de 29 martie. În cazul unui eşec, reprezentanţi ai Turciei şi Greciei se vor alătura negocierilor, ambele părţi convenind că Secretarul general al ONU, Kofi Annan va reglementa problemele nerezolvate. Orice plan de pace va fi supus unor referendum-uri, de ambele părţi ale insulei, la 21 aprilie 2004. 

Presa cipriot-elenă s-a arătat pesimistă cu privire la rezultatul negocierilor. "El vrea să obţină totul", titrează ziarul proguvernamental "Haravghi", referindu-se la Rauf Denktash. Cotidianul naţionalist "Machi" apreciază că R. Denktash încearcă să "torpileze negocierile, avansând cereri inacceptabile". Naţiunile Unite au lansat un apel la adresa celor două părţi pentru a accepta, până la sfârşitul lunii martie, elementele de bază ale planului propus de Kofi Annan care susţine în termeni generali un Cipru federal, în care cele două provincii să se bucure de un grad mare de autonomie. 

Rauf Denktash a anunţat că i-a cerut lui T. Papadopulos să accepte concesii în cel puţin trei domenii. El a cerut o mai mare limitare a numărului refugiaţilor ciprioţi eleni care sunt autorizaţi să revină în nord, rezolvarea rapidă a cererilor de despăgubire pentru proprietăţile confiscate şi continuarea rolului exercitat de Turcia, inclusiv cel militar, ca putere garantă a insulei. 

Republica Cipru, recunoscută internaţional ca singura entitate legitimă din insulă, dar a cărei autoritate este exercitată, în realitate, doar asupra părţii de sud, va adera la UE la 1 mai a.c.. În absenţa unui acord de reunificare, ciprioţii turci vor rămâne în afara graniţelor Uniunii. Ciprul este divizat după intervenţia militară turcă din 1974, declanşată în urma unei tentative de lovitură de stat a ultranaţionaliştilor ciprioţi eleni, care au dorit alipirea insulei la Grecia.

4. Alegerile legislative din Iran 

 

La 20 februarie a.c., în Iran au avut loc alegeri pentru desemnarea noului Parlament, circa 46 de milioane de iranieni fiind chemaţi la urne. Potrivit analiştilor, acest scrutin trebuia să demonstreze dacă iranienii preferă sau nu, prin vot sau prin neprezentarea la urne, să predea puterea conservatorilor. Majoritatea sondajelor de opinie preelectorale au prezis o victorie a conservatorilor. 

În ultima perioadă, Iranul a traversat o criză politică majoră după ce instituţiile conservatoare au respins în masă candidaturile reformiştilor, nemulţumirea unui electorat care nu a văzut aplicate reformele promise de liderii iranieni riscând să determine o rată scăzută de participare la urne. 

Ayatollahul Ahmad Janati le-a cerut iranienilor să meargă la vot, spunându-le că a vota înseamnă "a-l împuşca în inimă pe preşedintele american George W. Bush". Cei care au ales să boicoteze alegerile legislative din cauza eliminării din cursa electorală a candidaţilor reformişti sunt "trădători ai islamului şi ai ţării lor", a apreciat ayatollahul. "A striga «moarte Americii!» aşa cum fac credincioşii la fiecare rugăciune este o acţiune verbală. Dar a merge la vot este ca şi cum aţi omorî SUA în fapt", a adăugat A. Janati, care este şi preşedintele Consiliului Gardienilor Constituţiei, instituţia conservatoare care a respins candidaturile politicienilor reformişti. "Votul este la fel de important ca rugăciunea, deoarece este vorba de soarta unei republici, a islamului. Duşmanii noştri spun că din ce în ce mai puţină lume merge la vot, dar eu am fost informat că participarea la scrutin este destul de ridicată", a precizat A. Janati. 

Departamentul de Stat american a apreciat că există şanse reduse ca alegerile legislative din Iran să reflecte voinţa poporului. Richard Boucher, purtătorul de cuvânt al Departamentului de Stat, le-a cerut liderilor iranieni să ţină cont de solicitările poporului. Anterior desfăşurării scrutinului, unii diplomaţi au apreciat că o victorie a conservatorilor la alegerile legislative ar menţine relaţiile cu Statele Unite în starea actuală, în timp ce o victorie a reformiştilor le-ar complica.

Criza politică a fost declanşată la 11 ianuarie a.c. de respingerea de către Comisia de control electorală a Consiliului Gardienilor Constituţiei a 3605 candidaturi ale reformatorilor, în special membri ai "Frontului Participării" şi o serie de personalităţi liberale ale ţării. Deşi începând cu 20 ianuarie au fost acceptate câteva sute de candidaturi iniţial respinse, climatul politic din ţară a rămas unul tensionat. Principalul partid reformator, "Frontul Participării", condus de Momamad Reza Khatami, fratele actualului preşedinte, a anunţat că va boicota scrutinul. Studenţii iranieni au manifestat la începutul lunii februarie, solicitând populaţiei să boicoteze votul, iar Shirin Ebadi, laureată a premiului Nobel pentru pace în 2003, nu a participat la vot. O altă formaţiune reformatoare, Asociaţia Clericilor Combatanţi, apropiată preşedintelui M. Khatami, deşi luase în calcul posibilitatea neparticipării la scrutinul din 20 februarie, a participat la alegeri. 

Legislativul iranian, Majlis ye-Shura-ye-Eslami (Adunarea Consultativă Islamică), unicameral, are 290 de membri, aleşi pentru un mandat de patru ani. Capitala ţării, Teheran, este reprezentată în legislativ de 30 de deputaţi. Cinci locuri sunt rezervate minorităţilor religioase recunoscute de stat. 

În termen de o lună de la anunţarea rezultatului alegerilor, ministerul de interne trebuie să organizeze un al doilea tur de scrutin. 

La precedentele alegeri, care au avut loc la 18 februarie 2000 (al doilea tur de scrutin la 5 mai), reformatorii au obţinut 189 de mandate, radicalii conservatori 54 de locuri în legislativ, în timp ce independenţii au obţinut 42 de mandate. Rata de participare la vot a fost de 67,35%. 

"Nivelul participării la alegerile legislative iraniene este de 50,57%, cel mai mic înregistrat de la Revoluţia islamică", a anunţat, la 22 februarie a.c., Ministerul iranian de Interne. În provincia Teheran rata participării la recentul scrutin a fost de numai 33,77%. 

Conform rezultatelor parţiale, conservatorii şi independenţii au câştigat alegerile, însă componenţa viitorului Parlament iranian este pentru moment neclară. Cotidianul conservator "Jam-e Jam" afirmă că, dintre cei 157 de deputaţi aleşi, 108 sunt conservatori, 25 reformatori şi 24 independenţi. Analiştii consideră că succesul noii generaţii de conservatori reprezintă finalul liberalizării sociale. Reformatorii, care au fost majoritari în Legislativul precedent, sunt cu atât mai îngrijoraţi cu cât actualele alegeri au permis intrarea în Parlament a numeroşi radicali, foşti membri ai miliţiilor islamice sau ai armatei ideologice. 

Consiliul Gardienilor a declarat că noul Parlament va trebui "să apere religia sacră a islamului, să rezolve problemele populaţiei, să încurajeze viaţa spirituală şi moralitatea în viaţa publică şi să combată toate formele de corupţie". "În timpul alegerilor perfect libere şi corecte, poporul iranian a dejucat complotul celor care voiau să creadă în adâncirea unei prăpăstii între popor şi regimul islamic", a afirmat ayatollahul Ali Khamenei, într-un mesaj televizat. "Poporul iranian iese învingător din aceste alegeri, iar americanii, sioniştii şi duşmanii Iranului pierd", a declarat el. 

Alegerile legislative din Iran, care s-au soldat cu victoria conservatorilor, constituie un pas înapoi pentru democraţie în această ţară, au precizat oficialii Comisiei Europene, care şi-au exprimat temerea că rezultatele scrutinului ar putea influenţa relaţiile dintre Iran şi Uniunea Europeană. "Acesta este un pas înapoi pentru democraţie şi un factor de care va trebui să ţinem cont în viitorul relaţiilor noastre cu Iran", a declarat Diego de Ojeda, purtător de cuvânt al Comisarului european pentru Relaţii Externe, Chris Patten. 

Se aşteaptă ca miniştrii de externe ai "celor 15" să adopte un document în care să-şi exprime speranţa că Iranul va reveni pe calea reformelor şi democratizării. Consiliul de miniştri intenţionează, de asemenea, să-şi exprime regretul că un mare număr de candidaţi au fost împiedicaţi să participe la alegerile parlamentare din acest an. Şeful diplomaţiei britanice, Jack Straw, a afirmat că alegerile legislative din Iran au fost "imperfecte de la început, din cauza excluderii unor candidaţi reformişti".

 

5. Situaţia din Irak

 

Secretarul general al Naţiunilor Unite, Kofi Annan, a declarat, la 23 februarie a.c., că vor mai fi necesare câteva luni pentru organizarea unor alegeri credibile în Irak şi a lăsat să se înţeleagă că acestea nu se vor putea desfăşura înainte de anul 2005. 

Într-un raport adresat Consiliului de Securitate al ONU, K. Annan a subliniat că vor trebui soluţionate mai întâi problemele de ordin tehnic şi juridic, iar acest proces va dura cel puţin opt luni. Kofi Annan a subliniat că securitatea din Irak va trebui "să fie ameliorată considerabil, într-o manieră care să garanteze onestitatea procesului electoral şi credibilitatea sa". Secretarul general al Naţiunilor Unite a declarat că "va fi extrem de dificil şi poate chiar periculos să se organizeze alegeri generale până la sfârşitul lunii iunie şi că planurile americanilor referitoare la sistemul de vot indirect nu reprezintă o opţiune viabilă". "Dacă acţiunile în vederea organizării alegerilor vor începe imediat iar consensul politic va fi obţinut rapid, ar fi posibil ca alegerile să se desfăşoare până la sfârşitul lui 2004", a adăugat K. Annan. El a subliniat că intervalul de opt luni este perioada minimă pentru crearea unui cadru instituţional şi legal şi pentru găsirea mijloacelor şi finanţării necesare, în vederea organizării alegerilor. 

În altă ordine de idei, redactarea Legii fundamentale nu va fi încheiată la 28 februarie a.c., aşa cum prevedea acordul stabilit la 15 noiembrie 2003, între coaliţie şi Executivul irakian, a declarat un oficial cu rang înalt din cadrul Consiliului irakian de guvernare. "Am îndoieli serioase cu privire la faptul că Legea fundamentală va fi concepută până la 28 februarie, deoarece mai multe probleme nu au fost încă rezolvate", a declarat Muaffak al-Rubai, membru şiit al Executivului. Printre problemele nerezolvate, oficialul a citat federalismul, rolul islamului şi statutul femeii. 

"Vom beneficia de o Constituţie, dar nu la data prevăzută de acordul din 15 noiembrie. Este foarte greu să-i convingem pe kurzi să renunţe la avantajele obţinute în 13 ani", a subliniat el, menţionând autonomia pe care aceştia au obţinut-o, după războiul din Golf, în 1991. Kurzii cer instaurarea unui stat federal, posibilitate faţă de care sunniţii şi şiiţii sunt reticenţi. În ceea ce priveşte islamul, majoritatea Consiliului a stabilit o formulă care specifică faptul că "islamul este o sursă principală de legislaţie, însă nu există un consens, deoarece tabăra laică este împotriva acestei formulări, dorind ca islamul să fie doar una dintre sursele de legislaţie", a adăugat el. 

 

6. Opinii privind politica externă a SUA - o strategie a parteneriatului

 

Majoritatea celor care se gândesc la politica externă actuală a SUA vede clar aspectele legate de războiul antiterorist declanşat de acestea după atentatele din 11 septembrie 2001: reconstrucţia Afganistanului şi în prezent a Irakului, problemele aparent fără sfârşit din Orientul Mijlociu, celulele teroriste din Asia de Sud-Est, Europa şi chiar din SUA, consideră experţii "Foreign Affairs". "Terorismul internaţional a lovit SUA în septembrie 2001 şi, din motive de înţeles, opinia publică americană doreşte ca acei care se fac vinovaţi să fie aduşi în faţa justiţiei. Totodată, americanii vor să înţeleagă şi de ce au avut loc aceste atacuri, cerând totodată adaptarea politicii externe a SUA astfel încât asemenea evenimente dramatice să nu mai aibă loc", a apreciat Secretarul de stat al SUA, Colin Powell.

«Este firesc ca războiul de combatere a terorismului să devină prioritatea numărul unu a agendei politicii externe a SUA şi situaţia aceasta se va menţine atât timp cât va fi necesar, deoarece terorismul potenţial legat de fenomenul proliferării armelor de distrugere în masă reprezintă cea mai mare ameninţare la adresa populaţiei SUA. Înfrângerea terorismului este o prioritate care atrage după sine nu doar acţiuni militare menite să-i neutralizeze pe terorişti, în mod individual, şi statele care îi sprijină, ci şi o cooperare multilaterală în ceea ce priveşte punerea în aplicare a legii şi schimbul de informaţii. Este un demers care include atât stigmatizarea fenomenului terorist ca instrument politic, cât şi diminuarea cauzelor primare care îl alimentează.

Cu toate acestea, profunzimea strategiei SUA transcende efortul de combatere a terorismului, deoarece o strategie limitată la a rezolva ameninţări imediate ar sfârşi prin a eşua în cele din urmă în atingerea obiectivelor. Faptul că această strategie pune în prima fază accentul principal pe războiul antiterorist, a făcut ca oamenii să înţeleagă mai greu sau deloc care este în fapt esenţa ei. Astăzi, se pare că o Administraţie poate dezvolta o strategie solidă de politică externă, dar nu poate să îi facă pe oameni să o şi înţeleagă şi să o accepte.»

Viziunea preşedintelui SUA

«Criticii Administraţiei americane l-au acuzat în mod sistematic pe preşedintele în exerciţiu că nu are o viziune de talie globală şi nici o strategie. Orice problemă ivită este imediat pusă pe seama acestor două lipsuri, ca şi cum, altfel, lumea ar fi perfect adaptată la interesele americane. Din nefericire, criticile nu au fost totdeauna neîntemeiate şi, în cazul unor Administraţii, chiar s-au adeverit. Nu sunt însă reale în cazul acestei Administraţii. Preşedintele George W. Bush are o viziune care proiectează o lume mai bună şi are şi o strategie menită să traducă viziunea în realitate, susţine şeful diplomaţiei americane.

Strategia preşedintelui a fost prezentată în septembrie 2002 sub titlul de "Strategia Naţională de Securitate a SUA" (NSS). Strategia defineşte priorităţile politicii SUA în opt zone. Dat fiind faptul că este un document public, nu au putut fi dezvăluite în întregime toate opţiunile conducerii americane. Se poate spune cu certitudine că tot ceea ce conţine documentul reflectă, cu o profundă consistenţă, faptul că preşedintele american spune ceea ce gândeşte şi are acoperire în fapte.

Echipa de la Casa Albă a descoperit că politica sa externă este adesea prost înţeleasă, atât de analiştii americani, cât şi de cei internaţionali. Strategia SUA în plan extern a fost acuzată de unilateralism. Adesea a fost acuzată că în mod vădit favorizează metodele militare. Uneori este descrisă ca fiind obsesiv preocupată de problema terorismului şi deci înclinată să declanşeze acţiuni militare preventive la nivel global. Fapt care în mod cert este neadevărat.

Strategia Naţională de Securitate a SUA a explicat cât se poate de clar conceptul acţiunilor militare preventive şi aceasta din motive cât se poate de evidente. Potrivit preşedintelui american, "dacă cineva identifică o ameninţare actuală şi reală care nu poate fi neutralizată cu mijloacele de care dispune în acel moment, atunci trebuie să găsească o cale prin care să o facă. Nu aştepţi să fii lovit şi nici nu permiţi ca viitoare atacuri să se întâmple şi abia apoi să acţionezi".

Un alt motiv pentru care conceptul acţiunilor militare preventive a fost inclus în NSS este acela de a transmite inamicilor SUA că se află într-o situaţie dificilă. Semănând o oarecare stare de nelinişte în rândul grupărilor teroriste, creşte probabilitatea ca acestea fie să înceteze să mai fie active, fie să acţioneze pripit, să facă greşeli şi astfel să fie capturaţi membri ai lor. Mai mult decât atât, unele state au devenit complice la acte teroriste nu din motive ideologice, ci din oportunism.

Unii analişti au exagerat atât scopul politicii externe de prevenire cât şi faptul că respectivul concept a fost plasat în centrul strategiei americane. Politica acţiunilor preventive se aplică în cazul ameninţărilor care nu pot fi controlate altfel şi care vin din partea unor actori nestatali, cum sunt grupările teroriste. Aşadar, noua politică a fost introdusă nu pentru a înlocui mijloacele clasice de control şi neutralizare a unei ameninţări, ci pentru a le completa. "Oricare ar fi motivele şi direcţia în care deformările unora şi altora sunt aplicate asupra strategiei de politică externă a SUA, acest demers contraproductiv trebuie remediat. Distorsionările aduc un deserviciu analiştilor oneşti care încearcă să înţeleagă politica americană şi totodată contribuie la articularea unui parteneriat lipsit de orice raţiune", apreciază Colin Powell.

Primatul parteneriatului

Strategia Naţională de Securitate a SUA prevede un angajament în slujba conceptului de prevenire în anumite împrejurări limitate. Noutatea constă mai puţin în substanţa acestei abordări şi mai degrabă în cât de explicită este. Strategia SUA nu se defineşte clar prin conceptul de prevenire, ci se întemeiază pe ideea de parteneriat care afirmă cu putere rolul vital al NATO şi al celorlalţi aliaţi ai SUA, inclusiv ONU.

Cuvântul "parteneriat" este o adevărată parolă a strategiei SUA pentru Administraţia americană. Parteneriat nu se reduce doar la a delega responsabilităţi altora, ci înseamnă a colabora cu aceştia. Dincolo de eforturile de a menţine parteneriatele moştenite, preşedintele George W. Bush caută să dezvolte unele noi menite să adreseze provocări noi - unele globale (Fondul global de combatere a maladiei SIDA), altele regionale (iniţiative privind Orientul Mijlociu).

Dincolo de parteneriat se află o serie de principii. Strategia preşedintelui american se bazează pe principiul promovării libertăţii şi demnităţii în întreaga lume. Este vorba de valori şi principii sprijinite şi promovate prin aceste parteneriate pe care SUA le iniţiază şi dezvoltă. Aşadar, mai presus de toate, strategia preşedintelui american este una a parteneriatelor care afirmă cu putere rolul alianţelor internaţionale în plan economic sau politic.

Strategia actualei Administraţii prevede ca SUA să joace un rol important în rezolvarea conflictelor regionale, care nu numai că generează o suferinţă enormă popoarelor implicate, ci alimentează flagelul terorismului. Administraţia condusă de George W. Bush a fost adeseori criticată, mai ales în primul an al mandatului său, că nu este mai activă în procesul de rezolvare a conflictului arabo-israelian. Pentru mulţi însă, "mai activ" se traduce prin organizarea mai multor vizite ale înalţilor oficiali americani în regiune, ca şi cum aproape un deceniu de astfel de demersuri nu a fost suficient pentru a dovedi că este complet neproductiv pentru rezolvarea acestui conflict de uzură. Diplomaţia însă poata lua şi alte forme, mai adecvate tipului de conflict căruia i se aplică. În realitate, conducerea americană a muncit din greu în direcţia păcii, chiar dacă adesea în mod tacit, analizând atent şi adecvat situaţia şi identificând în consecinţă tacticile cele mai potrivite.

Era cooperării

Printre priorităţile strategice prezentate în NSS figurează şi dorinţa fermă a SUA de a dezvolta relaţii de cooperare între marile puteri ale lumii, deoarece aici se află cheia unei soluţionări de succes a războiului antiterorist. Lumea se află într-o permanentă schimbare. Cu toate acestea, un punct de cotitură a fost data de 9 noiembrie 1989, când Zidul Berlinului a fost doborât, marcând sfârşitul Războiului Rece şi al URSS. Este data la care s-a pus capăt implicit şi luptei intense care s-a dus între libertate şi totalitarism. Noul context internaţional care s-a conturat după respectivele evenimente este unul fără precedent, de-a dreptul revoluţionar: marile puteri ale lumii s-au scuturat încet- încet de metehnele imperiale, renunţând la eforturile de a cuceri noi teritorii, glorie şi aur. Inutilitatea acestor obiceiuri a devenit cu atât mai evidentă în secolul al XXI-lea, nici una dintre ele neputând să garanteze prosperitate sau pace. Acest rol revine acum investiţiei în capitalul uman, încrederii sociale, comerţului şi cooperării interstatale.

Sursa puterii şi securităţii unei naţiuni nu mai trebuie de acum să fie o ameninţare pentru securitatea altor naţiuni. SUA conduc războiul internaţional antiterorist fără a pierde însă din vedere cooperarea dintre marile puteri pe care caută mereu să o adâncească, conştiente că succesul în acest război depinde într-o mare măsură şi de acest aspect. Logica acestei abordări duble constă în faptul că flagelul terorismului ameninţă şi ordinea lumii, ceea ce creează practic un interes comun pentru toate marile puteri care apreciază pacea, prosperitatea şi domnia legii. Interesul comun al marilor puteri de a înfrânge terorismul este o oportunitate remarcabilă şi cât se poate de rară: şansa SUA de a se bucura de relaţii excelente cu toate puterile majore ale lumii. Dintre acestea, în mod clar se evidenţiază relaţia cu NATO.

Unii analişti au preconizat diluarea NATO după terminarea Războiului Rece, alţii o ruptură între Uniunea Europeană şi SUA. Nici una dintre prognoze nu s-a adeverit. NATO nu numai că a supravieţuit, dar atât misiunile sale, cât şi componenţa s-au lărgit. În ceea ce priveşte relaţia transatlantică, niciodată agenda comună nu a fost atât de amplă şi de semnificativă pentru ambele părţi - de la promovarea comerţului liber până la eforturi comune în direcţia contraproliferării. Este adevărat că au existat diferenţe de poziţie între SUA şi vechi aliaţi, dar este vorba de diferenţe de percepţie între prieteni, parteneriatul transatlantic bazându-se pe interese şi valori comune clare.

Din raţiuni practice, SUA s-au concentrat asupra relaţiilor cu puteri majore, în special cu cele cu care în trecut relaţiile au fost tensionate şi extrem de dificile - Rusia, India şi China. Relaţia cu Rusia s-a transformat radical după 1989. Cele două ţări au început demersurile de reducere substanţială a arsenalului strategic. În plus, Rusia este un partener angajat în lupta de combatere a terorismului şi a proliferării armelor de distrugere în masă. Dar poate cel mai important este faptul că filosofiile americană şi rusă sunt convergente, în prezent, Rusia fiind mai democrată şi mai înclinată să adopte principiile economiei de piaţă.

În timp ce Rusia îşi dezvoltă încet-încet instituţiile democratice, democraţia Indiei datează deja din 1947, anul proclamării independenţei acestui stat. Pe fondul unui recent set de reforme economice, India se dezvoltă în direcţia unei economii de piaţă funcţionale. Problemele Indiei sunt analfabetismul, sărăcia, degradarea mediului înconjurător şi infrastructura inadecvată, aspecte care frânează progresul. În plus, cele două puteri nucleare regionale India şi Pakistanul continuă să-şi dispute provincia Caşmir (locuită majoritar de musulmani), conflict în soluţionarea căruia s-au implicat şi parteneri din Europa şi Asia.

Modul în care SUA au acţionat în Asia de Sud este un exemplu de "transformare a adversităţii în oportunitate", după cum aprecia preşedintele american. Acest lucru s-a întâmplat cu China, relaţiile actuale cu SUA fiind cele mai bune înregistrate vreodată de la vizita fostului preşedinte american Richard Nixon în această ţară, cu mai bine de 30 de ani în urmă.

Interese şi responsabilităţi

"Pacea mondială actuală nu trebuie înţeleasă ca fiind un lucru de la sine înţeles pentru că singură aceasta nu poate avea grijă de ea însăşi", aprecia Colin Powell. Toate statele lumii trebuie să depună eforturi în slujba păcii. SUA urmăresc să promoveze în întreaga lume demnitatea umană şi democraţia, să ajute la reducerea sărăciei globale sau să reformeze sistemul medical inadecvat. Sunt obiective pentru atingerea cărora se fac deja eforturi, iar succesul demersului depinde doar de faptul dacă pacea acestei epoci poate fi păstrată, apărată şi generalizată. "SUA luptă pentru combaterea terorismului, la început de mileniu, pentru că trebuie, pentru că îşi doresc o lume mai bună şi pentru că este destinul lor să o facă", declara preşedintele american. Este modul în care se dedică democraţiei, dezvoltării, sănătăţii publice globale, respectării drepturilor omului, toate acestea fiind premisele de neînlocuit ale unei structuri solide care să asigure pacea mondială.» 

